REGULAMENTUL (CE) NR. 318/2009 AL COMISIEI
din 17 aprilie 2009
de modificare a Regulamentului (CE) nr. 1914/2006 de stabilire a normelor de aplicare a Regulamentului (CE) nr. 1405/2006 al Consiliului de stabilire a măsurilor specifice în domeniul agriculturii în favoarea insulelor mici din Marea Egee
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1405/2006 din 18 septembrie 2006 al Consiliului de stabilire a măsurilor specifice în domeniul agriculturii în favoarea insulelor mici din Marea Egee și de modificare a Regulamentului (CE) nr. 1782/2003 (1), în special articolul 14,
întrucât:
(1)
Având în vedere experiența dobândită din punerea în aplicare a articolului 34 din Regulamentul (CE) nr. 1914/2006 al Comisiei (2), este necesar să se aducă precizări la procedurile de modificare a programului prevăzute la articolul respectiv. Este necesar ca cererile anuale de modificare a programului să fie prezentate mai devreme pentru a evita ca deciziile de aprobare să se adopte târziu. Având în vedere normele bugetare, este necesar să se aplice modificările aprobate începând de la data de 1 ianuarie în anul următor prezentării cererii de modificare. De asemenea, este necesar să se precizeze mai clar anumite reguli privind modificările minore care trebuie comunicate Comisiei numai cu titlu informativ.
(2)
Prin urmare, Regulamentul (CE) nr. 1914/2006 ar trebui modificat în consecință.
(3)
Măsurile prevăzute de prezentul regulament sunt conforme cu avizul Comitetului de gestionare a plăților directe,
ADOPTĂ PREZENTUL REGULAMENT:
Articolul 1
Articolul 34 din Regulamentul (CE) nr. 1914/2006 se înlocuiește cu următorul text:
„Articolul 34
Modificarea programului
(1) Modificările programului aprobat în temeiul articolului 13 alineatul (2) din Regulamentul (CE) nr. 1405/2006 sunt prezentate spre aprobare Comisiei și conțin justificări bine întemeiate, în special în ceea ce privește:
(a)
motivele și eventualele dificultăți de punere în aplicare întâmpinate care justifică modificarea programului;
(b)
efectele estimate ale modificării;
(c)
consecințele în ceea ce privește finanțarea și verificarea angajamentelor.
Cu excepția cazurilor de forță majoră sau a circumstanțelor excepționale, Grecia prezintă cererile de modificare a programului numai o dată în fiecare an calendaristic și pentru fiecare program. Comisia trebuie să primească aceste cereri de modificare cel târziu la data de 1 august în fiecare an.
În cazul în care Comisia nu prezintă obiecții, Grecia aplică modificările respective începând cu data de 1 ianuarie a anului următor celui în care a fost depusă cererea de modificare.
Modificările pot intra în vigoare mai devreme, în cazul în care Comisia informează în scris Grecia, înainte de data prevăzută în paragraful al treilea, că modificarea notificată este în conformitate cu legislația comunitară.
În cazul în care modificarea notificată nu este în conformitate cu legislația comunitară, Comisia informează Grecia cu privire la aceasta, iar modificarea nu se aplică până când Comisia nu primește o modificare care să poată fi declarată conformă.
(2) Prin derogare de la alineatul (1), pentru modificările menționate în continuare, Comisia evaluează propunerile Greciei și decide în privința aprobării acestora în termen de patru luni cel târziu de la prezentarea lor, în conformitate cu procedura prevăzută la articolul 13 alineatul (2) din Regulamentul (CE) nr.1405/2006:
(a)
introducerea de noi măsuri, acțiuni, produse sau sisteme de ajutor în program; și
(b)
creșterea nivelului unitar de sprijin deja aprobat pentru fiecare măsură, acțiune, produs sau sistem de ajutor existent cu mai mult de 50 % din suma aplicabilă la data prezentării cererii de modificare.
Modificările astfel aprobate se aplică începând cu data de 1 ianuarie a anului următor notificării.
(3) Grecia este autorizată să efectueze următoarele modificări, fără a recurge la procedura prevăzută la alineatul (1), cu condiția ca aceste modificări să fie comunicate Comisiei:
(a)
în ceea ce privește bilanțurile previzionale de aprovizionare, modificările cantităților de produse care pot face obiectul regimului de aprovizionare și, prin urmare, suma totală a ajutorului acordat în sprijinul fiecărei game de produse;
(b)
în ceea ce privește sprijinul acordat producției locale, modificările de până la 20 % din cota financiară alocată fiecărei măsuri; și
(c)
modificările care urmează modificărilor aduse codurilor și descrierilor enumerate în Regulamentul (CEE) nr. 2658/87 al Consiliului (3) utilizate pentru identificarea produselor care fac obiectul unui ajutor, cu condiția ca aceste modificări să nu determine o modificare a produselor în sine.
Modificările menționate la primul paragraf intră în vigoare numai la data primirii lor de către Comisie și trebuie să fie explicate și justificate corespunzător. Aceste modificări pot fi puse în aplicare o singură dată pe an, cu excepția următoarelor cazuri:
(a)
cazurile de forță majoră și circumstanțele excepționale;
(b)
modificarea cantităților de produse care fac obiectul regimului de aprovizionare;
(c)
modificarea nomenclaturii statistice și a codurilor din Tariful vamal comun în conformitate cu Regulamentul (CEE) nr. 2658/87;
(d)
transferuri bugetare în cadrul măsurilor de sprijinire a producției. Cu toate acestea, aceste ultime modificări trebuie notificate cel târziu la data de 30 aprilie în anul următor anului calendaristic la care se referă cota financiară modificată.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 aprilie 2009.